خاضو كل من عائلتي الصحافيين المعتقليين، عمر الراضي وسليمان الريسوني، إلى جانب حقوقيين وفاعلين مدنيين، وقفة احتجاجية، اليوم الثلاثاء، قدام استئنافية كازا، تزامنا مع جلسة محاكمتهما. الوقفة، اللي دعات ليها اللجنة المحلية فكازا من أجل حرية عمر الراضي وكافة معتقلي الرأي، وهيئة مساندة الريسوني والراضي ومنجب، جاو ليها العشرات، دعاو من خلالها بإطلاق سراح الصحفيين، كيف رفعو شعارات كينددو بيها ب”استهداف الصحافيين وحرية التعبير فالمغرب”. وهذ الوقفة جات، بعدما وصل الريسوني لليوم 41 للإضراب عن طعام، وتدهورات حالتو الصحية، وكذلك بعد تدهور الحالة الصحية للراضي، المصاب بداء الكرون، واللي كان خاض إضراب عن الطعام لمدة 22 يوم. وكانو عائلات الصحفيين بجوج دايرين، بشكل يومي هذي سيمانة، اعتصام قدام سجن عين السبع 1 “عكاشة”، فين مشدودين. اليوم تأخرات جلسات كل من الراضي والريسوني لفاتح يونيو 3 من نفس الشهر على التوالي، بحكم ان الحالة الصحية ديالهم ماكتسمحش ليهم بتتبع مجريات محاكمتهم، اللي وصلات لمرحلة المناقشة. ومتابع عمر الراضي بتهم “تلقي اموال من جهات أجنبية بغاية المساس بسلامة الدولة الداخلية”، بالإضافة لتهمة “هتك العرض”، بينما متابع الريسوني بتهم “هتك العرض بالعنف” و”الاحتجاز”، وهي التهم اللي كينفيوها الصحفيين وكيعتبروها “ملفقة”. 
تزامنا مع محاكمتهم اليوم.. ها كيفاش دازت الوقفة مع الريسوني والراضي قدام محكمة الاستئناف فكازا – تصاور